# name
Ecografia Uroginecològica en dones intervingudes d’incontinència urinària d’esforç amb bandes suburetrals

# metadata.dc.contributor.other[].value
Universitat de Barcelona. Facultat de Medicina i Ciències de la Salut

# metadata.dc.description.abstract[].value
[cat] HIPÒTESIS: a) Hipòtesis principals: 1. L’ecografia uroginecològica (EUG) presenta patrons ecogràfics que permeten avaluar el funcionalisme del dispositiu col·locat a nivell suburetral per a tractar la IUE, de forma que segons aquests paràmetres és possible determinar si la banda suburetral està correctament col·locada o bé, si la banda suburetral està col·locada de forma incorrecta. 2. L’EUG, juntament amb les proves funcionals, té un paper molt important en l’avaluació de les dones amb IUE persistent o recurrent després de la cirurgia amb una BSLT: o Per a estudiar la causa del fracàs (tècnica incorrecta o inadequada elecció de la tècnica). o Per a seleccionar la següent estratègia terapèutica, sobretot si és quirúrgica. o Per a valorar el funcionament de les BSA. b) Hipòtesis secundàries: 1. Els patrons ecogràfics descrits sobre les bandes suburetrals es correlacionen amb els símptomes clínics (la majoria de pacients assimptomàtiques presenten bandes suburetrals ecogràficament correctes). 2. En les dones amb persistència o recurrència dels símptomes d’IUE després de la cirurgia amb bandes suburetrals, l’EUG pot evidenciar si la banda suburetral està correctament col·locada. 3. Els estudis funcionals completen l’estudi diagnòstic d’aquestes pacients amb IUE persistent o recurrent complexa i poden explicar l’etiologia de la IUE en pacients amb una banda suburetral ecogràficament correctament col·locada. 4. Alguns paràmetres de l’EUG permeten seleccionar, conjuntament amb l’anamnesi, l’exploració física i els estudis funcionals, el tractament més adequat per a cada pacient amb IUE persistent o recurrent després d’una BSLT. 5. Les BSA tipus Remeex© milloren la IUE en pacients complexes (freqüentment després de cirurgies d’IUE prèvies) i en les quals l’EUG preoperatòria mostra una uretra fixa. 6. El patró ecogràfic després de la BSA tipus Remeex© és diferent del de les BSLT convencionals. OBJECTIUS: 1. Demostrar que existeixen patrons ecogràfics (que inclouen diferents paràmetres ecogràfics d’emplaçament de la banda suburetral en repòs i amb els esforços), que són capaços de correlacionar amb els símptomes referits per la pacient: o Patró ecogràfic de banda correcta: curació de la IUE. o Patró ecogràfic de banda incorrecta: fracàs de la cirurgia amb persistència o recurrència de la IUE. 2. Calcular la taxa de fracàs (recidiva de la IUE), cinc anys després de la intervenció amb banda suburetral, així com la taxa i tipus de complicacions (dificultats per a la micció, incontinència urinària d’urgència de novo, exposició o erosió de la banda, dolor) en pacients intervingudes en el nostre centre. 3. Demostrar la rellevància de l’EUG en l’estudi de les dones amb IUE persistent o recurrent després d’una BSLT, ja que permet explicar la causa del fracàs en alguns casos (BSLT incorrectament col·locada o seleccionada, BSLT que no funciona correctament). 4. Evidenciar que existeixen factors identificats amb proves funcionals i avaluació clínica que poden explicar la persistència dels símptomes d’incontinència urinària després de la cirurgia amb bandes suburetrals. 5. Calcular la taxa d’èxit, de fracàs i de complicacions de les dones intervingudes amb una BSA tipus Remeex© en el nostre centre. 6. Demostrar el paper de l’EUG en la selecció de les pacients candidates a BSA. 7. Descriure nous patrons ecogràfics associats a la BSA, diferents dels de les BSLT, que correlacionen amb la clínica i amb la resta de proves realitzades.

# metadata.dc.source[].value
Tesis Doctorals - Facultat - Medicina i Ciències de la Salut

# metadata.dc.title[].value
Ecografia Uroginecològica en dones intervingudes d’incontinència urinària d’esforç amb bandes suburetrals